100-jarige ouma van Oos-Kaap vlieg eerste keerEmily Sakulwa (Foto: Verskaf) Dit was haar droom om te vlieg en op die rype ouderdom van 100 is dié droom verwesenlik. Emily Sakulwa van die Oos-Kaapse dorpie Dimbaza het Donderdag vir die eerste keer gevlieg. Sy het vanaf Port Elizabeth na Kaapstad gevlieg om vir haar kinders te gaan kuier. Volgens Luane Laverny, die kommunikasiebestuurder vir Kulula.com, het Kulula oor die radio van Sakulwa te hore gekom. Laverny vertel dat daar ’n gesprek oor die eeufeesvieringe van die ontslape oudpres. Nelson Mandela se geboorte op 702 was. Zethu Msindo, een van Sakulwa se kleinkinders, het ingebel en die radiostasie van haar 100-jarige ouma se hartsbegeerte vertel. Volgens Laverny het dié lugredery net daar en dan besluit om die lewe van beide Mandela en Sakulwa te vier en kon hulle in samewerking met Europecar uiteindelik Sakulwa se droom bewaarheid. “Ons het dadelik toe ons van Emily hoor geweet dat ons wou help. As Suid-Afrika se voorste laekoste-lugredery wil ons vliegkaartjies bekostigbaar en toeganklik vir almal maak.” Laverny vertel dat Kulula dit ook vir hul passassiers pret wil maak om plaaslik te vlieg. Msindo vertel dat sy baie opgewonde was vir haar ouma en dat daar ’n groot verwelkoming op die lughawe gereël is. “Dit het my so gelukkig en emosioneel gemaak.” Sakulwa is oorweldig deur dié ervaring. “Vandag voel ek soos ’n ware bekende persoon. Dankie, Kulula, vir die vlug. Ek sien uit daarna om my kinders te sien,” het ’n stralende Sakulwa gesê.